Aquest dimecres 23 d'octubre ha començat el camp d'innovació La construcció del sentit de pertinença dels joves fills de famílies immigrades a l'Espai Bital de l'Hospitalet de Llobregat davant d'un centenar llarg d'assistents entre participants i professionals públics.
La benvinguda ha anat a càrrec del secretari general del Departament de Polítiques Digitals i Administració Pública, Xavier Gatius; el secretari d'Igualtat, Migracions i Ciutadania, Oriol Amorós; la sub-directora general de Recerca i de Formació en Alta Direcció de l'EAPC, Eulàlia Pla; i dues representants del Centre Comú de Recerca de la Comissió Europea.
Gatius ha destacat que aquest "exercici d'intel·ligència col·lectiva" coincideix amb les fases prèvies de consens de l'Estratègia catalana per a l'ocupació, el Pla nacional de joventut de Catalunya o el Pacte nacional per a la interculturalitat.
Instruments estratègics que marcaran les prioritats i línies de treball en cada àmbit fins a l'horitzó 2030 i on el camp d'innovació està cridat a contribuir.
El també director en funcions de l'Escola ha recordat que la iniciativa s'emmarca dins del programa EAPC motor de recerca.
Tot plegat dins de l'estratègia del Departament per impulsar noves maneres de treballar, l'organització horitzontal o la fluïdesa de la informació en la gestió del sector públic.
Després de la inauguració la periodista i gestora cultural Tània Adam ha conduït un diàleg amb fills dels tres grans processos migratoris del segle XX a Catalunya en què han participat l'escriptor i crític literari Julià Guillamon, el periodista i director de Catalunya Ràdio Saül Gordillo, la regidora del Vendrell Salima El Yossoufi i el president de l'associació Kalayaan Cultural Filipina Marc Malapitan.
A continuació ha estat el torn de presentar els quatre reptes principals del camp a càrrec dels seus "propietaris": l'adjunt al secretari d'Igualtat, Migracions i Ciutadania Carles Macian (sentit de pertinença), el director general de l'Agència Catalana de la Joventut Francesc Poch (interacció), la sub-directora general de Qualitat Democràtica Laura Suñé (participació) i la responsable del Servei d'Atenció i Suport als Joves de l'Àrea d'Ocupació Juvenil del SOC Marta Masagué (igualtat d'oportunitats).
Paolo Martínez, facilitador en cap del camp, s'ha encarregat de la conducció d'aquest bloc i de l'explicació de la metodologia.
La primera jornada inclou l'inici dels grups de treball amb l'exploració dels reptes i de les oportunitats, i la generació de les primeres idees en un procés de descoberta i intercanvi entre els participants de les quatre sessions paral·leles.
El dijous 24 continuaran els debats amb propostes de prototipatge i disseny d'actuacions concretes que es compartiran ja a la tarda en una sessió plenària, prèvia a la cloenda per fer una valoració final i apuntar els compromisos assolits per part dels propietaris.
El camp d'innovació és una iniciativa de l'EAPC i la Secretaria d'Igualtat, Migracions i Ciutadania amb la col·laboració de l' Institut Català d'Avaluació de Polítiques Públiques (Ivàlua) i el suport del Centre Comú de Recerca de la Comissió Europea.
L'objectiu principal és identificar i proposar mesures que s'incorporaran al Pla de ciutadania i de les migracions 2021-2024, en línia amb aconseguir una societat més cohesionada, que consideri la seva diversitat com una riquesa i promogui la interacció positiva entre els seus membres.
Els participants provenen de l'Administració, l'acadèmia, el tercer sector social, la societat civil i la comunitat educativa.
Un diàleg entre fills dels tres grans processos migratoris del segle XX i la presentació dels quatre reptes principals han protagonitzat la primera sessió